
Къалэн щащIахэр ягъэзэщIауэ
УФ-м и Дзэ-Хьэуа Къарухэр Сирием къишыжыным теухуа унафэ къищтащ Урысейм и Президент, къэралыдзэхэм я УнафэщI Нэхъыщхьэ Путин Владимир.
УФ-м нэгъуэщI къэрал IуэхухэмкIэ и министр Лавров Сергейрэ зыхъумэжыныгъэмкIэ и министр Шойгу Сергейрэ щаIущIам Путин Владимир жиIащ ди кхъухьлъатэхэр Сирие Хьэрып Республикэм щагъакIуэм абыхэм щащIа къалэнхэр зэрагъэзэщIар икIи ахэр а щIыпIэм къишыжыным теухуа унафэм лъабжьэ хуэхъуари аращ.
УФ-м и дзэхэр а къэралым мазитхукIэ зэрыщыIам, «Ислъам къэралыгъуэ» зыфIэзыщыжа террорист зэгухьэныгъэм удынышхуэ зэрырадзам къыхэкIыу Сирием щыIэ щытыкIэм хэпщIыкIыу зихъуэжащ, къыхигъэщащ Путиным.
Урысейм и кхъухьлъатэхэм ящыщ гупитI Хмеймим авиабазэм дыгъуасэ къикIыжащ. УФ-м ЗыхъумэжыныгъэмкIэ и министерствэм зэрыщыжаIамкIэ, Сирием къинэнущ зауэр гъэувыIэным теухуауэ зэрызэгурыIуахэр зэрагъэзащIэмрэ абы щыIэ щытыкIэмрэ кIэлъыплъыну дзэ гупыр.
Еврэ мелуанищым нэблагъэ
Эстонием финансхэмкIэ и министерствэм къэралым и правительствэм хуигъэхьащ Iэмалыншагъэм ирихулIэу зи хэку зыбгынауэ Тыркум щыIэхэм мылъкукIэ защIэгъэкъуэным теухуа унафэм и проектыр.
А унафэм къыщыгъэлъэгъуащ Европэ зэгухьэныгъэ — Тырку европэпсо программэр гъэзэщIэным Эстонием хилъхьэн хуейр зыхуэдизыр.
«ЕС-м Тыркум зэрызыщIигъэкъуэну и мурад еврэ мелардищым щыщу мелардитIыр Европэ зэгухьэныгъэм и фондым къыхахынущ, адрей зыр абы хыхьэ къэралхэм трагуэшащи, дэтхэнэми хуагъэувам хуэдиз къатын хуейуэ аращ. Эстонием абы хилъхьэну къытохуэ еврэ мелуани 2,8-рэ, — щыжеIэ министерствэм и пресс-IуэхущIапIэм зэбгригъэха тхыгъэм. — Тыркум иратыну еврэ мелардищыр абы Iэпхъуахэм лэжьапIэ IэнатIэ яIэнымкIэ, еджэнымкIэ, медицинэ дэIэпыкъуныгъэ ягъуэтынымкIэ, кIэщIу жыпIэмэ, зыхуей-зыхуэфIхэмкIэ къызэгъэпэщынымкIэ шэсыпIэу аращ».
Фигу къэдгъэкIыжынщи, абы иращIылIа зэгурыIуэныгъэм къызэрыщыгъэлъэгъуамкIэ, Европэм и къэралхэм дэфтэр ямыIыгъыу кIуахэр Тыркум «зэщIикъуэжын» хуейщ. ЕС-м хыхьэ къэралхэм апхуэдэ щIыкIэкIэ ирашыж дэтхэнэ зы цIыхум и пIэкIэ Европэм щхьэегъэзыпIэ щигъуэтынущ зауэм и зэранкIэ зи хэкур зыбгына зы цIыхум. Псалъэм папщIэ, Сирием щыщ зы цIыху ирагъэхьэнущ, зауэ щемыкIуэкI къэралым иIэпхъукIыу хабзэншагъэкIэ Европэм и гъунапкъэр зэпызыупщIар кърагъэкIыжынурэ.
